CARISSIMO, omnique reuerentia præcordialiter amplectendo dōno HVGONI sanctæ Cluniacensis Ecclesiæ Abbati, EVSTACHIVS Bononiensium Comes, vna cum Comitissa Maria suæ sanctitatis ancilla post transitum huius vitæ iocunditatem felicitatis æternæ. Cognitum habentes neminem nostrum hic manentem habere ciuitatem, ex his quæ nostri iuris sunt, prout diuina gratia inspirauerit, omnipotenti Domino aliqua pro redemptione animarum nostrarum conferre dignum duximus. Vnde inter cætera, locum illum sancti Vlmari, pro cuius correctione diu multumque laborauimus, præsertim quia pater meus adhuc viuens locum sepulturæ ibidem sibi elegit, consilio  auxilio vestro in melius commutare ac reformare summopere expectamus. Communicato igitur cum Optimatibus nostris consilio, ac super his vnanimiter assentientibus, in præsentia videlicet domni Ioannis Taruanensis, ac dilecti filij nostri Abbatis S. Bertini, prædictum locum, omniaque ad ipsum pertinentia: quicquid scilicet de eadem Abbatia ad nos spectare vel pertinere videtur, vobis vestrisque successoribus, per præsentis Priuilegij paginam non solum concedimus, imo iure perpetuo summa alacritate donamus: quatenus omnis ordinatio loci illius a vobis deinceps pendeat, nec quisquam Comitum seu Principum vllo vnquam tempore inibi quicquam vsurpare, vel contingere omnino præsumat. Quia ergo quicquid possumus vestrum est, vnanimi affectu tam ego quam Comitissa reuerentiæ vestræ partes dirigimus, vt si pro nobis non vultis, statim pro omnipotentis Dei amore nil vnquam excusationis prætendentes, petitionibus nostris adquiescatis: quia quod vsque ad hanc diem non contigit, modo omnia tranquille ac pacifice,  pro imperio potestis ordinare. Vt autem pręsens pagina in posterum firma valeat permanere, quosdam Procerum ac Principum, qui huic confirmationi interfuerunt, placuit hic annotare. Signum Eustachij Comitis. S. Mariæ Comitissæ. S. Balduini de Caioht,  Rogeri fratris sui. S. Ingelramni de Monsteriolo. S. Hugonis de Colesberge. S. Nenfedi Dapiferi. S. Willelmi Vicecomitis,  aliorum. Actum est hoc apud sanctum Vlmarum, anno Verbi incarnati MCVII. Indictione v.